Vernebygget over domkirkeruinen på Hamar
St. Hallvard kirke og kloster
Chateau Neuf
**Kjell Arve Lund** (1927–2013) var en norsk arkitekt som også var kjent som visedikter med flere populære barnesanger i *Barnetimen for de minste* i slutten av 1950-årene.
Skrev «Her kommer guttemusikken». Æresmedlem i Hammartun skolekorps på Lillehammer 1977.

Arbeid og karriere
------------------

### Arkitektvirksomhet

Kjell Lund ble utdannet ved NTH i 1950. I 1958 etablerte han eget arkitektkontor i Oslo sammen med Nils Slaatto (1923–2001), *Kjell Lund og Nils Slaatto (ANS)*, og har siden tegnet en rekke hus som har vakt stor oppmerksomhet, også internasjonalt. Av bygninger kan nevnes Veritasbygget på Høvik, vest for Oslo, og Chateau Neuf og Norges Bank (1973–1987) i Oslo. Kontoret tegnet også klostre og kirker, blant annet St. Hallvard kirke og kloster (1958—1966), en bygning som arkitektstanden selv kåret til 1900-tallets viktigste, og vernebygget over domkirkeruinen på Hamar (1997—1998). Arkitektkontoret ble kjent for store byggeoppgaver i tegl og betong og for å nytolke trearkitekturen. Kjell Lund opererer innenfor et strukturalistisk arkitekturuttrykk, kjennetegnet ved oversiktlighet og synlige konstruksjoner. Samarbeidet med Slaatto varte helt til 1995, men Lund + Slaatto Arkitekter, som ble etablert i 1987, viderefører kontinuiteten fra det opprinnelige selskapet. Kjell Lund har også undervist ved NTH og AHO, vært redaktør for Byggekunst og Arkitektnytt og skrevet en rekke fagartikler om arkitekturens rolle i samfunnet og tilværelsen.

Kjell Lund er blitt tildelt Norsk Forms hederspris for 1995 og Grosch-medaljen 2005. Han er æresmedlem av Norske arkitekters landsforbund og ridder av 1. klasse av St. Olavs Orden.

Han ble opptatt i Visens Venner høsten 1956 og var aktiv så lenge Visens Venner eksisterte.

### Barneunderholder

Kjell Lund har også stått bak flere serier i det populære radioprogrammet *Barnetimen for de minste* i NRK fra 1958 til 1962. Der framførte han rundt 20 egne viser. Sangene ble utgitt på de tre EP-platene *8 viser fra Barnetimen*, *8 tulleviser til fra Barnetimen* og *Snurrebomviser* og LP-en *I barnetimehuset* (1968). Blant de mest kjente vissene er «Her kommer guttemusikken», som ble skrevet for *Lørdagsbarnetimen* i 1958, «Hobbyvisa» og «Den store sinte svarte skumle katta til fru Haugen». Han utga visesamlingen *Her kommer guttemusikken og tretten andre viser fra barnetimen* i 1961 og barneboka *Pål og Gro på Maihaugen. En historie om to barn som opplever hvordan det var å bo på en gard i Vågå i 1780-årene* i 1966.
Dessuten var han medredaktør på *Tone, tekst og trubadur: 60 år med Visens Venner*, Oslo 2003.

I 1996 kom CD-platen *Den store, sinte, svarte, skumle katta til fru Haugen : Kjell Lunds barneviser*, nyinnspillinger av mange av Kjell Lunds barnesanger framført av Ketil Gudim, Magnus Nielsen, Marianne Mørk og Michaela Spandow.

Referanser
----------

1. ↑   Artists of the World Online, AKL Online kunstner-ID 00711745[Hentet fra Wikidata]
2. 1 2   Norsk kunstnerleksikon, Norsk kunstnerleksikon ID Kjell\_Lund, besøkt 9. oktober 2017[Hentet fra Wikidata]
3. 1 2   KulturNav, KulturNav-ID 23ca9fb4-10b1-4e02-b1c5-1e34c5345f05, besøkt 9. oktober 2017[Hentet fra Wikidata]
4. 1 2 3  «Kjell Lund». *Store norske leksikon* **(norsk)**. 23. august 2023. Besøkt 9. april 2024.
5. ↑  «Groschmedaljevinner 2005 – Kjell Lund». *Nasjonalmuseet*. Besøkt 9. april 2024.
6. ↑  «Rockipedias artikkel om Kjell Lund». Arkivert fra originalen 6. april 2016. Besøkt 25. mars 2016.
7. ↑  Søkbar digitalkopi av *Her kommer guttemusikken og tretten andre viser fra barnetimen* i bokhylla.no
8. ↑  Søkbar digitalkopi av *Pål og Gro på Maihaugen* i bokhylla.no

Eksterne lenker
---------------

* Intervju
* Intervju i Vårt Land 2007[*død lenke*]
* Presentasjon som visedikter og artist på mic.no/ballade.no
* Tilgjengelig diskografi[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** BIBSYS **·** VIAF **·** GND **·** LCCN **·** ISNI **·** SUDOC **·** ULAN **·** KulturNav **·** MusicBrainz **·** Discogs
 |